**Osnovno sporočilo ob 30. obletnici društva**

Društvo posvojiteljskih družin Deteljica je nevladna in neprofitna organizacija, ki je bila ustanovljena leta 1994 na pobudo parov, ki so želeli sprejeti otroka v posvojitev in so se na ta dogodek želeli čim bolj pripraviti.

Pod okriljem društva vse od njegove ustanovitve teče Program priprave na nadomestno starševstvo, v katerem pripravljamo pare na sprejem otroka v posvojitev ali rejništvo, organiziramo pohode, poletni tabor, prednovoletno srečanje in druge dejavnosti za posvojiteljske in rejniške družine, nudimo pomoč družinam po posvojitvi oziroma po nastanitvi otroka v rejništvo, izvajamo svetovanje ter pomoč odraslim posvojenim osebam. Sodelujemo tudi z drugimi vladnimi in nevladnimi organizacijami, centri za socialno delo, sodišči, Socialno zbornico, Skupnostjo centrov za socialno delo ter Fakulteto za socialno delo.

Program priprave na nadomestno starševstvo - posvojitev in rejništvo, temelji na skupinskem delu, na izkustvenem učenju ter obsega naslednje elemente:

1. razbremenitev stiske in soočanje s posledicami, ki jih paru prinese neplodnost;
2. ugotovitev, ali je posvojitev ali rejništvo prava pot zame, za naju kot par;
3. razmislek o tem, kakšnemu otroku bom lahko dober starš in ob tem realno oblikovanje pričakovanj do posvojenega otroka;
4. izkustveno učenje za razumevanje specifičnih potreb posvojenega otroka.

Osnovni cilj priprave na nadomestno starševstvo je pripeljati par do razumevanja, upoštevanja in sprejemanja posebnosti dinamike posvojitve in rejništva otroka. Srečanja skupine so strokovno vodena s strani vodje programa, ki ima ustrezno izobrazbo in dolgoletne izkušnje s področja posvojitve in rejništva.

**Ko otroka ni…..**

V našem prostoru so posvojitelji v veliki večini pari, ki zaradi neplodnosti ne morejo izpolniti želje po starševstvu. Neuspešno prizadevanje jih lahko ohromi in usmeri njihovo življenje nasproti enemu samemu cilju - imeti otroka za vsako ceno, medtem ko vse ostalo zbledi. Dostikrat se v otopelosti ne zavedajo življenja in ljudi okoli sebe, zapadejo v t. i. stisko neplodnosti. 30-letne izkušnje pri izvajanju priprave na posvojitev so nam pokazale, da je za posvojenega otroka najboljša podpora starš, ki se je pripravljen poučiti, kaj je posvojitev ter kakšne specifične potrebe ima posvojen otrok, pred tem pa se je odprl bolečini neplodnosti in posledicam, ki jih ta prinese slednjemu paru. To pomeni, da se je par osvobodil in sprejel, da rodnih otrok ne bo in dal v svojem srcu prostor za tujega posvojenega otroka.

**O posvojitvi in pomenu priprave nanjo**

Prvenstveni namen posvojitve je sledenje optimalni koristi otroka, ki ostane brez možnosti življenja v biološki družini oziroma za katerega njegovi roditelji ne morejo skrbeti. To pomeni, da iščemo novi dom za otroka in ne obratno.

Posvojitev je doživljenjska izkušnja za vse družinske člane in ne enkratno dejanje sodišča z izdajo odločbe. Pot takrat ni končana, temveč se šele začne. Kaj bo prinesla, ne moremo predvideti vnaprej, a želimo si, da bi bila za vse prijetna in zadovoljujoča izkušnja. Zato je pomembno, da se

nanjo skrbno pripravimo. Za kakovostno socialno starševstvo posvojenemu otroku ali otroku v rejništvu se moramo namreč učiti in osebnostno rasti, kajti dober starš se ne rodi, temveč naredi.

USPEŠNOST POSVOJITVE tako razumemo kot sposobnost posvojiteljskih staršev, da poznajo in razumejo posebne potrebe posvojenega otroka in omogočijo njihovo zadovoljitev. Praviloma to lahko storita posvojiteljska starša, ki sta osvobojena posledic neplodnosti ali drugih čustvenih pritiskov, ki vplivajo na medsebojno komuniciranje o njuni in otrokovi preteklosti, kot tudi o sami posvojitvi. Uspešnost posvojitve torej ni v idealnem starševstvu, še manj pa v zadovoljevanju osnovnih otrokovih potreb, temveč v specifičnih potrebah, ki jih prinaša posvojitev.

Naše delovanje stremi k čim večjemu deležu uspešnih posvojitev V društvu si želimo čim več dobrih staršev, ki so pripravljeni razumeti dinamiko posvojitve. Kot je zapisala Cheri Register v knjigi Beyond Good Intentions: *»Veselje in tragedija sobivata. To je paradoks posvojitve, in vsi mi smo ujeti vanj.«*